Man kritiek ná hond hom aanvalArgieffoto ter illustrasie ŉ Man, vermoedelik in sy 70’s, is Maandag deur ŉ hond in Tongaat, KwaZulu-Natal, verskeur. Chris Botha, woordvoerder van Netcare 911, het gesê die voorval het omstreeks 11:00 by ŉ huis in Saunderssirkel plaasgevind. “Die man het die mense by die huis besoek toe hy deur hul hond aangeval is. Die hond het die man aan die arm gebyt en grond toe geruk, waarna die hond weefsel uit die man se gesig gebyt het,” het Botha gesê. Hy het gesê die man het kritieke beserings opgedoen. Paramedici het onverpoosd gewerk om die man op die toneel te stabiliseer. Hy is op ŉ ventilator geplaas waarna hy na ŉ hospitaal in Durban geneem is vir verdere behandeling.